
[bookmark: TextBodyBegin]Europski parlament,
–	uzimajući u obzir svoje prethodne rezolucije o Gruziji,
–	uzimajući u obzir članak 150. stavak 5. i članak 136. stavak 4. Poslovnika,
[bookmark: _Hlk219406317]A.	budući da su gruzijske vlasti pojačale represiju nad političkom oporbom i civilnim društvom, posebno od parlamentarnih izbora održanih u listopadu 2024.;
B.	budući da drakonsko zakonodavstvo, uključujući „Zakon o registraciji stranih agenata”, zakon o transparentnosti stranog utjecaja i izmjene zakona o bespovratnim sredstvima, zakona o političkom udruživanju i kaznenog zakona, odražava namjernu autoritarnu strategiju za ušutkavanje neslaganja, koja odražava represiju po uzoru na Rusiju;
C.	budući da su od početka prosvjeda stotine osoba pritvorene, novčano kažnjene ili kazneno gonjene, uključujući političare, novinare i aktiviste, od kojih se mnogi nalaze u istražnom zatvoru; budući da se deseci osoba nalaze u zatvoru nakon sudjelovanja u prosvjedima;
[bookmark: _Hlk224123252]D.	budući da je pritvoreno nekoliko oporbenih čelnika, uključujući Elene Hoštariju, vodeću ličnost Koalicije za promjene, koja je pritvorena u rujnu 2025. nakon što je na izbornom plakatu vladajuće stranke napisala „Ruski san” te joj prijeti kazneni postupak na temelju izmišljenih optužbi bez vjerodostojnih dokaza, uz zatvorsku kaznu u trajanju do 15 godina; budući da izvješća pokazuju da je Hoštarija bila podvrgnuta ponižavajućem postupanju u pritvoru i da njezino zdravstveno stanje zahtijeva specijaliziranu medicinsku skrb;
E.	budući da je 2025. još jednoj zatvorenici savjesti, Mziji Amaglobeli, dodijeljena Nagrada Saharov;
1.	oštro osuđuje politički motivirano pritvaranje Hoštarije i svih drugih osoba koje su bile na meti zbog ostvarivanja slobode izražavanja i okupljanja ili mirnog neslaganja te sustavni progon političkih protivnika, novinara i aktivista od strane režima stranke Gruzijski san;
2.	osuđuje ponižavajuće i nečovječno postupanje koje se navodno provodi nad Hoštarijom dok se nalazi u pritvoru; zahtijeva njezino trenutačno i bezuvjetno puštanje na slobodu, kao i drugih osoba pritvorenih zbog politički motiviranih razloga ili zbog mirnog ostvarivanja svojih temeljnih prava; poziva na trenutačno povlačenje politički motiviranih optužbi protiv njih;
3.	izražava duboku zabrinutost zbog kontinuiranog pritvora i pogoršanja zdravstvenog stanja bivšeg predsjednika Miheila Saakašvilija, kojega oligarh Bidzina Ivanišvili više od četiri godine zapravo drži kao političkog taoca;
4.	zahtijeva neovisnu i transparentnu istragu navoda o zlostavljanju u pritvoru i zloupotrebi zakonodavstva o nacionalnoj sigurnosti te vjerodostojna izvješća o upotrebi kemijskog oružja protiv prosvjednika;
5.	izražava ozbiljnu zabrinutost zbog sve većeg političkog, gospodarskog i sigurnosnog utjecaja Rusije, Kine i Irana u Gruziji, kako je potvrđeno u brojnim izvješćima, što se odražava i u sve lošijem pristupu te zemlje ljudskim pravima; izražava ogorčenost zbog toga što su pokrenute istrage protiv autora takvih izvješća, posebno Giorgija Kandelakija, istraživačkog autora Instituta Hudson, i Tinatin Hidašeli, umjesto da se razmotre njihovi zabrinjavajući nalazi o jasnom i sustavnom širenju utjecaja autoritarnih sila u toj zemlji; poziva gruzijske vlasti da ponovno uspostave slobodu izražavanja, akademsku slobodu i neovisno istraživanje;
6.	oštro osuđuje kontinuirano donošenje restriktivnog zakonodavstva kojim se ograničavaju temeljne slobode i suzbijaju političke aktivnosti, građanski prosvjedi i neslaganje; potiče gruzijske vlasti da te restriktivne zakone stave izvan snage, prestanu se koristiti istražnim zatvorom za političku represiju te da osiguraju neovisnost pravosuđa i pravičan sudski postupak;
7.	naglašava da je postojanje političkih zatvorenika nespojivo s obvezama Gruzije u okviru Sporazuma o pridruživanju između EU-a i Gruzije;
8.	ponovno potvrđuje svoju nepokolebljivu potporu gruzijskom narodu i njegovoj predanosti demokratskoj europskoj budućnosti; potiče Komisiju i države članice da pruže potporu i zaštitu ugroženim gruzijskim aktivistima, novinarima i oporbenim ličnostima;
9.	poziva EU i države članice da uvedu ciljane sankcije, kao i zabranu izdavanja viza na razini EU-a, predstavnicima režima i njegovim pomagačima odgovornima za politički motivirana uhićenja, kazneni progon i nasilje nad demokratskom oporbom, disidentima, prosvjednicima i novinarima;
10.	nalaže svojoj predsjednici da ovu Rezoluciju proslijedi potpredsjednici Komisije / visokoj predstavnici Unije, Vijeću, Komisiji, državama članicama, Vijeću Europe, OESS-u i gruzijskim vlastima.

